Суши, ролл, шаурма, донер және кәуапты тұтыну кезінде тағамнан уланудың алдын алу
Қазіргі таңда тез дайындалатын және дайын тағам түрлері халық арасында кеңінен танымал. Суши мен ролл, шаурма, донер, кәуап көптеген адамдардың күнделікті тағамына айналды. Алайда санитариялық талаптар, сақтау және дайындау ережелері бұзылған жағдайда мұндай тағамдар тағамнан улануға себеп болуы мүмкін.
Тағамнан улану — құрамында ауру тудыратын микроорганизмдер немесе улы заттар бар тағамдарды пайдаланудан пайда болатын жағдай. Негізгі себептері: тағам дайындаушылардың жеке бас гигиенасын сақтамауы, өнімдерді сақтау температурасының бұзылуы, сапасыз шикізатты пайдалану, дайын тағамдарды сақтау мерзімдерін сақтамау және шикі өнімдерден дайын тағамдарға микробтардың түсуі.
Суши мен ролл дайындау кезінде ерекше назар аудару қажет. Олардың құрамында балық, теңіз өнімдері, күріш, түрлі соустар сияқты сақтау шарттарын қатаң талап ететін өнімдер қолданылады. Температуралық режим сақталмаған жағдайда микроорганизмдер көбейіп, ішек инфекцияларының пайда болуына әкелуі мүмкін. Сондықтан мұндай тағамдарды санитариялық талаптарды сақтайтын, сенімді қоғамдық тамақтану орындарынан сатып алған дұрыс.
Шаурма мен донер дайындау кезінде негізгі қауіптер — ет өнімдерін дұрыс сақтамау, жеткіліксіз термиялық өңдеу, дайын өнімдерді ұзақ сақтау, құрал-жабдықтар мен жұмыс орындарының тазалығын сақтамау. Ет толық термиялық өңдеуден өтуі керек, ал дайын тағамдар белгіленген температуралық талаптарға сәйкес сақталуы қажет.
Кәуап дайындау кезінде де қауіпсіздік шараларын сақтау маңызды. Толық пісірілмеген ет, сапасы күмәнді шикізатты пайдалану, маринадтау және сақтау ережелерін бұзу тағамнан улануға себеп болуы мүмкін. Өнімдерді таңдауда олардың сапасына назар аударып, тазалық сақталып, ет жеткілікті деңгейде термиялық өңделуі қажет.
Тағамнан уланудың алдын алу үшін келесі қарапайым ережелерді сақтау қажет:
· тағам өнімдері мен дайын тағамдарды тек рұқсат етілген сауда және қоғамдық тамақтану орындарынан сатып алу;
· өнімдердің жарамдылық мерзімі мен сақтау жағдайына көңіл бөлу;
· тағам дайындау және тұтыну алдында қолды мұқият жуу;
· шикі және дайын өнімдердің араласуына жол бермеу;
· шикі ет, балық және дайын тағамдарға арналған құралдарды бөлек пайдалану;
· тағамдарды сақтау температуралық режимін сақтау;
· сапасы күмәнді немесе бұзылу белгілері бар тағамдарды пайдаланбау.
Тағам қауіпсіздігі қоғамдық тамақтану нысандары қызметкерлеріне де, тұтынушыларға да байланысты. Санитариялық талаптарды сақтау, тағамды дұрыс дайындау және өнімдерді таңдауға жауапкершілікпен қарау денсаулықты сақтауға және тағамнан уланудың алдын алуға мүмкіндік береді.

